Document ID: 32010R0546

РЕГЛАМЕНТ (ЕС) № 546/2010 НА КОМИСИЯТА
от 22 юни 2010 година
за дерогация от Регламент (ЕО) № 891/2009 за пазарната 2009/2010 година относно задължението за представяне на лицензия за износ със заявленията за лицензии за внос за захар по CXL отстъпките с поредни номера 09.4317, 09.4318 и 09.4319
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1), и по-специално член 148 във връзка с член 4 от него,
като има предвид, че:
(1)
По силата на член 7, параграф 4 от Регламент (ЕО) № 891/2009 на Комисията от 25 септември 2009 г. за откриване и управление на някои тарифни квоти на Общността в сектора на захарта (2) заявленията за лицензии за внос на захар по CXL отстъпките с поредни номера 09.4317, 09.4318, 09.4319 и 09.4321 и за захар от Балканите следва да бъдат придружени от оригинала на лицензиите за износ, издадени от компетентните органи на въпросната трета държава. Вносът на захар по CXL отстъпките с поредни номера 09.4317, 09.4318 и 09.4319 подлежи на заплащането на ставка от 98 EUR на тон в рамките на квотата. Предвид високите цени на суровата тръстикова захар на световния пазар, които преобладаваха през първите месеци на пазарната година, довеждайки до неусвояване на захарта по CXL отстъпките, е важно този внос да се улесни чрез опростяване на административната процедура. Ето защо следва да бъде предвидена дерогация, позволяваща заявленията за лицензии за внос на захар по CXL отстъпките с горепосочените три поредни номера да се подават без въпросната лицензия за износ.
(2)
Посочената дерогация ще има ефект на разширяване на достъпа до съответните квоти за внос за по-голям брой оператори. Операторите, които вече са получили лицензии за износ, следва обаче да могат да продължават да подават заявления за лицензии за внос в рамките на кратък период от време, преди настоящият регламент да стане приложим.
(3)
Дерогацията, предвидена в настоящия регламент, следва да се прилага само до края на пазарната 2009/2010 година.
(4)
Мерките, предвидени в настоящия регламент, са в съответствие със становището на Управителния комитет за общата организация на селскостопанските пазари,
ПРИЕ НАСТОЯЩИЯ РЕГЛАМЕНТ:
Член 1
Чрез дерогация от член 7, параграф 4 от Регламент (ЕО) № 891/2009 заявленията за лицензии за внос на захар по CXL отстъпките с поредни номера 09.4317, 09.4318 и 09.4319 не се придружават от оригинала на лицензиите за износ, издадени от компетентните органи на Австралия, Бразилия или Куба.
Член 2
Настоящият регламент влиза в сила на седмия ден след публикуването му в Официален вестник на Европейския съюз.
Той се прилага от 1 август 2010 г.
Срокът на действие на настоящия регламент изтича на 30 септември 2010 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 юни 2010 година.

Labels: 3
17
5